Perde: APS-protokolle ' 'n totale gemors' | Landbou
Perde: APS-protokolle ' 'n totale gemors'
Die perdebedryf in Suid-Afrika word erg benadeel deur die tekorte aan en agterstande met die voorsiening van entstof teen Afrika-perdesiekte (APS).
Die beweging van perde word aan bande gelê, en dit kos telers baie geld om diere wat byvoorbeeld aan skoue deelgeneem het, daarna in kwarantyn te hou. Groot kommer bestaan oor die situasie.
Landbouweekblad het met belanghebbendes in die bedryf gesels, en almal is dit eens dat dit 'n reusedeurmekaarspul en rompslomp is.
Me. Koekie de Villiers, eienaar van Sudcor Saalperd-stoetery by Pearston en voorsitter van die Oos-Kaapse Saalperd-subunie, asook ondervoorsitter van die Saalperd-telersvereniging van Suid-Afrika, sê sy is bitter bekommerd oor die situasie. Veral perdetelers in die Wes-Kaap ly baie daaronder omdat alle perde ten duurste ingeënt moet wees om na ander dele van Suid-Afrika te gaan vir byvoorbeeld skoue.
"Só het dit van die telers wat aan die pas afgelope Bloemskou deelgeneem het, tot R30 000 gekos om hul diere daarna vir drie weke in kwarantyn te hou voor hulle terug plaas toe kon gaan. Wie kan dit bekostig?
"Daar is soveel reëls en protokolle wat geld, maar Onderstepoort (Biologiese Produkte) kan nie die entstof betyds beskikbaar stel nie. Wat help dit? Perde moet nóú ingespuit word. Dit gaan nie help om die entstof eers teen Oktober beskikbaar te hê nie. As sulke reëls en protokolle afgedwing word, maar die entstof is nie betyds beskikbaar nie, wat moet telers doen?
"Ek is veral bekommerd dat al hoe meer Wes-Kaapse telers hul perde buite die provinsie gaan begin aanhou en afrig. Dit kan die bedryf in die provinsie erg benadeel.
"As Suid-Afrikaanse telers entstof teen APS uit ander lande kon inbring, sou dit baie gehelp het, maar dit is skynbaar onwettig."
Verder mag slegs veeartse perde inspuit, wat telers baie geld kos.
"Plase is dikwels in distrikte ver van veeartse af geleë, en dit kos boere reusebedrae net om hul perde deur veeartse ingespuit te kry."
Mnr. Willie Brown, eienaar van die Elkeasan Arabierperd-stoetery by die Paarl, meen onomwonde die hele perdesiektesituasie is 'n totale gemors – 'n reusedeurmekaarspul. Geen perde mag uit die Wes-Kaap of na ander sones van Suid-Afrika geneem word sonder permitte en volledige papierwerk nie.
"Tog het die Europese Unie sy vereistes só verslap dat dit nie eens nodig is dat 'n perd teen APS ingeënt moet wees om uitgevoer te word nie, maar binne Suid-Afrika is soveel protokolle en regulasies van toepassing om diere te vervoer."
Lande soos Israel en 'n paar ander het al so ver gegaan dat hulle glad nie perde aanvaar wat wel ingeënt is nie, sê Brown. Dit is onaanvaarbaar dat sulke protokolle geld, maar Onderstepoort Biologiese Produkte kan nie entstof betyds voorsien nie, meen hy.
Me. Johanna du Toit van die Saalperd-telersvereniging van Suid-Afrika sê veral die saalperdbedryf in die Wes-Kaap word erg benadeel.
"Die plattelandse landbouskoue in die Wes-Kaap word kleiner omdat dit moeilik is om met perde uit APS-vrye gebiede hier te kom skou.
Sy noem ook die voorbeeld van die nasionale Saalperd-kampioenskapskou in Bloemfontein toe baie telers in die Wes-Kaap hul diere eers in kwarantyn moes plaas voor hulle kon terugkeer huis toe.
Groot koste moes byvoorbeeld aangegaan word om die Riversdal-skouterrein, wat in die beheergebied val, te huur en gereed te kry. 'n Kwarantynmeester en veeartse moes aangewys en 'n laboratorium ingerig word om toe te sien dat die volle prosedures gevolg word vir die 142 perde wat in kwarantyn moes bly.
"Enige hulp om hierdie krisis op te los of om dit vir perdetelers en -liefhebbers in die Wes-Kaap makliker te maak, sal waardeer word," meen sy.